মার সাথে কালী মন্দিরে প্রায়ই যাওয়া হয়, সেখানে এক বিশাল বট বৃক্ষ আর সেই গাছের নীচে এক লাল কাপড় পরা সাধু বাবাকে দেখতাম। উনি কেবল এক মনে বসে থাকতেন। কালী পূজার রাত্রিতেও মা বাবার সাথে গিয়েছিলাম মন্দিরে, কিন্তু সেই দিন সেই সাধু বাবাকে দেখতে পায়নি। এর বেশকিছুদিন বাদে আবার যখন গেলাম তখন ওনাকে সেই বট গাছের তলায় দেখতে পেলাম কিন্তু ওনাকে দেখে তখন খুবই ভয় পেয়ে গেলাম..ওনার হাতে তখন এক নর মুণ্ড, চোখ দুটো যেন লাল, এক অলৌকিক তেজ দেখতে পেরেছিলাম ওনার মুখমণ্ডলে। মন্দিরের ঠাকুর মশাই এর মুখে শুনলাম উনি নাকি ‘অঘোরী’ বাবা। তাই তো, আমাদের কলকাতার নিম তলার শশ্মানেও প্রতিবছর দীপাবলির সময় এমনই কিছু অঘোরী সাধুদের তন্ত্র সাধনা করতে দেখা যায়, কিন্তু ওরা কোথায় থেকে আসছে তা কারোরই জানা নেই। সেই থেকেই ওদের কে চেনার জানার এক প্রবল ইচ্ছে মনের মধ্যে চেপে বসল। আর সেই ইচ্ছের টানেই পৌঁছলাম বারানসীতে।